  Майя Бывальцева 2017-тӥ арын быръёнъёслы дасяськон улсын Удмуртиысь Кун Кенешысь депутатъёслэсь лыдзэс кулэстыны малпало, али отын 90 адями ужа. 20-тӥ куартолэзе ужпумез эскеризы элькунлэн тӧроез Александр Соловьёв дорын пумиськонын, ивортэ улосвыл тӧролэн но кивалтэтлэн пресс-службазы. Пумиськонэ пыриськизы Удмуртиысь Кун Кенешлэн тӧроез Владимир Невоструев, элькунысь Быръёнъёсъя валтӥсь ӧрилэн кивалтӥсезлэн воштӥсез Жанна Дворцова, тӧролэн но кивалтэтлэн администрацизылэн кивалтӥсезлэн воштӥсез — эрикрадъя управленилэн кивалтӥсез Владислав Поджаров. Росси но улосвыл катрадлыкъя элькун парламентын 35–90 адями луыны быгатэ. Пумиськонэ люкаськемъёс одӥг малпанэ вуизы — вуоно ӧтчамын калыкен быръёмъёслэсь лыдзэс кулэстоно. Со понна Удмуртиысь Кун Кенеш сярысь катэ воштонъёс пыртоно луоз. Ужпумез эскерозы али ужась депутатъёсын, политика партиослэн азьветлӥсьёсынызы, калыкен. Тодэ вайытом, Удмуртиысь Кун Кенешлэн 2012-тӥ арын быръем витетӥ ӧтчамаз 90 депутатъёс ужало. Кылем быръёнъёс азьын парламентарийёслэн лыдзы 10 адямилы кулэстэмын вал. Элькун парламентысь «Единая Россия» фракцилэн кивалтӥсез Алексей Прасолов кылем ар пумын вераз вал, партилэн ёзчиосыз Кун Кенешысь мандатъёслэсь лыдзэс кулэстонлы пумит луо шуыса. Тегъёс: Политика Ижкар ВладимирНевоструев Удмуртия ЕдинаяРоссия АлександрСоловьёв КунКенеш  